b'\n_START_ARTICLE_\nAlbert Sabin\n_START_SECTION_\nBiografija\n_START_PARAGRAPH_\nAlbertas Sabinas gim\xc4\x97 1906\xc2\xa0m. rugpj\xc5\xab\xc4\x8dio 26 d. Balstog\xc4\x97je, \xc5\xbeyd\xc5\xb3 Jakobo ir Til\xc4\x97s Saperstein\xc5\xb3 \xc5\xa1eimoje. 1921 m. su t\xc4\x97vais emigravo \xc4\xaf JAV. 1930 m. tapo JAV pilie\xc4\x8diu ir pasikeit\xc4\x97 savo pavard\xc4\x99 \xc4\xaf Sabin. 1931 m. baig\xc4\x97 medicinos studijas Niujorko universitete. 1931-1933 m. dirbo Bellevue ligonin\xc4\x97je Niujorke. Labai dom\xc4\x97josi infekcin\xc4\x97mis ligomis. 1939 m. prad\xc4\x97jo dirbti Cincina\xc4\x8dio vaik\xc5\xb3 ligonin\xc4\x97je. Antrojo pasaulinio karo metu dirbo JAV kariuomen\xc4\x97s medik\xc5\xb3 padalinyje, kur pad\xc4\x97jo sukurti prie\xc5\xa1nuod\xc4\xaf nuo Japoni\xc5\xa1ko encefalito. 1946 m. prad\xc4\x97jo vadovauti Cincina\xc4\x8dio universiteto pediatrijos skyriui. 1969-1972 m. dirbo ir gyveno Izraelyje, Rehovoto mieste. 1974-1982 m. dirbo Piet\xc5\xb3 Karolinos medicinos universitete.\n_START_SECTION_\nPolio vakcina\n_START_PARAGRAPH_\n1955 m. gydytojas Jonas Salk suk\xc5\xabr\xc4\x97 \xc4\xaf\xc5\xa1vir\xc5\xa1kiam\xc4\x85 vakcin\xc4\x85 nuo poliomielito. Ta\xc4\x8diau mokslininkai toliau ie\xc5\xa1kojo b\xc5\xabd\xc5\xb3 kaip \xc5\xa1i\xc4\x85 vakcin\xc4\x85 padaryti naudojam\xc4\x85 oraliniu b\xc5\xabdu. 1960 m. tai pavyko padaryti b\xc5\xabtent Alberto Sabino vadovaujamai medik\xc5\xb3 komandai. Tais pa\xc4\x8diais metais \xc5\xa1ia vakcina buvo paskiepyti 77 milijonai Taryb\xc5\xb3 S\xc4\x85jungos gyventoj\xc5\xb3, kiekvienas \xc5\xbemogus nuo 2 iki 22 met\xc5\xb3. Neilgai trukus buvo paskiepyti dar 23 milijonai \xc5\xbemoni\xc5\xb3 Ryt\xc5\xb3 Europos regione. Daktaras A.Sabinas buvo aktyvus masini\xc5\xb3 skiep\xc5\xb3 prie\xc5\xa1 poliomielit\xc4\x85 \xc5\xa1alininkas, ta\xc4\x8diau daugelis JAV sveikatos apsaugos sistemos atstov\xc5\xb3 vis dar palaik\xc4\x97 tradicin\xc4\xaf laipsni\xc5\xa1k\xc4\x85 skiep\xc5\xb3 planavim\xc4\x85, kuomet buvo skiepijama nuo keli\xc5\xb3 lig\xc5\xb3 vienu metu.'